CELEX: 32012D0243(01)
Language: el
Date: 2012-03-08 00:00:00
Title: 2012/243/ΕΕ: Απόφαση του Συμβουλίου, της 8ης Μαρτίου 2012 , για τη σύναψη μνημονίου συνεργασίας μεταξύ της Ευρωπαϊκής Ένωσης και της Διεθνούς Οργάνωσης Πολιτικής Αεροπορίας για τη δημιουργία πλαισίου ενισχυμένης συνεργασίας και για τη θέσπιση σχετικών με αυτό διαδικαστικών ρυθμίσεων

8.5.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 121/16
            
         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 8ης Μαρτίου 2012
   για τη σύναψη μνημονίου συνεργασίας μεταξύ της Ευρωπαϊκής Ένωσης και της Διεθνούς Οργάνωσης Πολιτικής Αεροπορίας για τη δημιουργία πλαισίου ενισχυμένης συνεργασίας και για τη θέσπιση σχετικών με αυτό διαδικαστικών ρυθμίσεων
   (2012/243/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2, σε συνδυασμό με το άρθρο 218 παράγραφος 6 στοιχείο α), το άρθρο 218 παράγραφος 7 και το άρθρο 218 παράγραφος 8 πρώτο εδάφιο,
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη την έγκριση του Ευρωπαϊκού Κοινοβουλίου,
   Εκτιμώντας τα ακόλουθα:
   
               (1)
            
            
               Η Ευρωπαϊκή Επιτροπή διαπραγματεύθηκε μνημόνιο συνεργασίας μεταξύ της Ευρωπαϊκής Ένωσης και της Διεθνούς Οργάνωσης Πολιτικής Αεροπορίας για τη δημιουργία πλαισίου ενισχυμένης συνεργασίας («μνημόνιο συνεργασίας»), σύμφωνα με την εντολή που εγκρίθηκε από το Συμβούλιο στις 17 Δεκεμβρίου 2009, διά της οποίας εξουσιοδοτήθηκε η Επιτροπή να αρχίσει διαπραγματεύσεις.
            
         
               (2)
            
            
               Το μνημόνιο συνεργασίας υπογράφηκε εξ ονόματος της Ένωσης στις 4 Μαΐου 2011 και εφαρμόστηκε προσωρινά από την ημερομηνία αυτή, με την επιφύλαξη της ενδεχόμενης σύναψής του σε μεταγενέστερη ημερομηνία.
            
         
               (3)
            
            
               Το μνημόνιο συνεργασίας θα πρέπει να συναφθεί εξ ονόματος της Ένωσης.
            
         
               (4)
            
            
               Είναι αναγκαίο να θεσπισθούν διαδικαστικές ρυθμίσεις όσον αφορά τη συμμετοχή της Ένωσης στην κοινή επιτροπή που ιδρύεται από το μνημόνιο συνεργασίας, την επίλυση διαφορών, την έγκριση πρόσθετων παραρτημάτων, καθώς και την τροποποίηση των παραρτημάτων του μνημονίου,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνεται εξ ονόματος της Ένωσης το μνημόνιο συνεργασίας μεταξύ της Ευρωπαϊκής Ένωσης και της Διεθνούς Οργάνωσης Πολιτικής Αεροπορίας για τη δημιουργία πλαισίου ενισχυμένης συνεργασίας (1).
   Άρθρο 2
   Ο πρόεδρος του Συμβουλίου εξουσιοδοτείται να ορίσει το (τα) πρόσωπο(-α) που είναι αρμόδιο(-α) να προβεί(-ούν) στην κοινοποίηση που προβλέπεται στο σημείο 9.2 του μνημονίου συνεργασίας.
   Άρθρο 3
   Το Συμβούλιο καθορίζει τη θέση που θα λαμβάνει η Ένωση στο πλαίσιο της κοινής επιτροπής που ιδρύεται βάσει του σημείου 7.1 του μνημονίου συνεργασίας («κοινή επιτροπή») όσον αφορά την έγκριση νέων παραρτημάτων του μνημονίου και τροποποιήσεών του, όπως αναφέρεται στο σημείο 7.3 στοιχείο γ) του μνημονίου.
   Άρθρο 4
   1.   Η Επιτροπή, κατόπιν διαβούλευσης με την ειδική επιτροπή που ορίζει το Συμβούλιο και λαμβάνοντας πλήρως υπόψη τη γνώμη της, καθορίζει τη θέση που λαμβάνει η Ένωση στην κοινή επιτροπή σχετικά με τις αποφάσεις που αναφέρονται στο σημείο 7.3 στοιχεία α), β) και γ) του μνημονίου συνεργασίας σχετικά με τις πρακτικές ρυθμίσεις, καθώς και με τις αποφάσεις που αναφέρονται στο σημείο 7.3 στοιχεία δ) και ε) του μνημονίου συνεργασίας.
   2.   Η Επιτροπή, κατόπιν διαβούλευσης με την ειδική επιτροπή που αναφέρεται στην παράγραφο 1, μπορεί να προβεί σε κάθε ενδεδειγμένη ενέργεια σύμφωνα με τα σημεία 4 και 5 του μνημονίου συνεργασίας.
   3.   Η Ένωση εκπροσωπείται στην κοινή επιτροπή από την Επιτροπή, επικουρούμενη από αντιπροσώπους των κρατών μελών.
   4.   Η Επιτροπή εκπροσωπεί την Ένωση σε διαβουλεύσεις δυνάμει του σημείου 8 του μνημονίου συνεργασίας.
   Άρθρο 5
   Η παρούσα απόφαση αρχίζει να ισχύει την ημέρα της έκδοσής της.
   
      Βρυξέλλες, 8 Μαρτίου 2012.
      
         
            Για το Συμβούλιο
         
         
            Ο Πρόεδρος
         
         M. BØDSKOV
      
   
   
      (1)  Το μνημόνιο συνεργασίας έχει δημοσιευτεί στην ΕΕ L 232 της 9.9.2011, σ. 2, μαζί με την απόφαση για την υπογραφή.